สรุปการประชุมสมัชชาอนามัยโลกครั้งที่ ๖๙

โดย ศ. พญ. วณิชา ชื่อกองแก้ว

ตามธรรมนูญขององค์การอนามัยโลก (World Health Organization) ระบุให้มีการจัดประชุมสมัชชาอนามัยโลก (World Health Assembly) เป็นประจำทุกปี ปีละหนึ่งครั้ง เพื่อให้ประเทศสมาชิกร่วมกันกำหนดทิศทางและนโยบายสุขภาพโลก โดยการประชุมสมัชชาอนามัยโลกครั้งที่ 69 นี้จัดขึ้นระหว่างวันที่ 23 ถึง 28 พฤษภาคม พ.ศ.2559 ที่นครเจนีวา สมาพันธรัฐสวิส มีประเทศสมาชิกเข้าร่วมประชุม 194 ประเทศ คณะผู้แทนไทยนำทีมโดย ศาสตราจารย์คลินิกเกียรติคุณนายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ประเด็นสุขภาพนั้นเป็นความเชื่อมโยงในหลายมิติ องค์ประกอบของผู้เข้าร่วมประชุมจึงมาจากทุกภาคส่วนที่เกี่ยวข้อง รวมทั้งสิ้น 58 คน ได้แก่ ทีมผู้บริหารระดับสูงของกระทรวงสาธารณสุข คณะผู้แทนถาวรไทยประจำสหประชาชาติ ณ นครเจนีวา ทีมนักวิชาการที่ทำงานด้านเนื้อหาสาระเพื่อสรุปท่าทีของประเทศและแสดงถ้อยแถลง (intervention) ซึ่งนำทีมโดยผู้ทรงคุณวุฒิของกระทรวงสาธารณสุข ได้แก่ นายแพทย์สุวิทย์ วิบุลผลประเสริฐ และนายแพทย์วิโรจน์ ตั้งเจริญเสถียร สังกัดสำนักงานพัฒนานโยบายสุขภาพระหว่างประเทศ นายแพทย์สมศักดิ์ อัครศิลป์ รองปลัดกระทรวงสาธารณสุข รวมทั้งทีมผู้บริหารและคณาจารย์มหาวิทยาลัยมหิดล นำทีมโดย ศาสตราจารย์นายแพทย์วิจารณ์ พานิช ศาสตราจารย์คลินิกนายแพทย์อุดม คชินทร คณะแพทยศาสตร์ศิริราชพยาบาลได้แก่ ศาสตราจารย์แพทย์หญิงวณิชา ชื่นกองแก้ว ผู้ช่วยศาสตราจารย์ดอกเตอร์แพทย์หญิงภัทรวลัย ตลึงจิตร คณะแพทยศาสตร์โรงพยาบาลรามาธิบดี ได้แก่ คณบดี ศาสตราจารย์ดอกเตอร์นายแพทย์ปิยะมิตร ศรีธรา อาจารย์นายแพทย์ปริญญ์ วาทีสาธกกิจ มหาวิทยาลัยมหิดล ได้แก่ รองศาสตราจารย์ดอกเตอร์ ชื่นฤทัย กาญจนะจิตรา โดยในการเข้าร่วมประชุมทุกคนจะต้องได้รับตราสารแต่งตั้ง เป็นผู้แทนในการประชุมระหว่างประเทศ (credential)

พิธีเปิดการประชุมสมัชชาอนามัยโลก ศาสตราจารย์คลินิกเกียรติคุณนายแพทย์ปิยะสกล สกลสัตยาทร ได้กล่าวถ้อยแถลง ที่จะผลักดันให้ประเทศไทยประสบความสำเร็จในวาระ ”การเปลี่ยนแปลงของโลกสู่วาระ การพัฒนาที่ยั่งยืน ค.ศ. 2030” (Transforming our world : The 2030 agenda for sustainable development) โดยมี 4 ประเด็นหลัก คือ 1.ให้ความสำคัญต่อกลุ่มผู้ด้อยโอกาส 2. มีผู้นำที่เป็นแบบอย่างที่จริงจัง 3. กำหนดนโยบาย อยู่บนพื้นฐานของหลักฐานเชิงประจักษ์ 4. ยึดหลักประชารัฐเน้นการมีส่วนร่วมจากทุกภาคส่วนโดยการน้อมนำ ปรัชญาพระราชทานเรื่องเศรษฐกิจพอเพียงมาประยุกต์ใช้ในการพัฒนาประเทศ

ภารกิจที่สำคัญของท่านรัฐมนตรีในช่วงการประชุม ได้แก่ การร่วมหารือกับรัฐมนตรีกระทรวงสาธารณสุขของประเทศในภูมิภาคต่างๆ เช่น ผลักดันประเด็นการป้องกันและแก้ไขปัญหาเชื้อดื้อยาต้านจุลชีพ (Antimicrobial resistance) เสนอต่อที่ประชุมใหญ่สมัชชาสหประชาชาติครั้งที่ 71 ณ นครนิวยอร์ก ในเดือนกันยายน 2559 โดยไทยสนับสนุนหลักการในการควบคุมการกระจายและการใช้ยาต้านจุลชีพเกินความจำเป็น การให้ผู้ป่วยเข้าถึงการใช้ยาต้านจุลชีพอย่างเหมาะสม เพื่อลดจำนวนผู้ป่วยดื้อยา การเสียชีวิต และการสูญเสียทางเศรษฐกิจ ประเด็นหารือเรื่องความสำคัญกับการทูตเพื่อการสาธารณสุขใน เรื่องการขาดแคลนบุคลากรด้านสาธารณสุขและการส่งเสริมและป้องกันสุขภาพในเชิงรุก โดยที่ประชุมเสนอให้ไทยเป็นเจ้าภาพการจัดการประชุม foreign policy and global health ในปี พ.ศ. 2560

การหารือเรื่องการเพิ่มเป้าหมายแห่งความสำเร็จของกิจกรรมทางกายเพื่อลดความเสี่ยงจากโรคไม่ติดต่อ ประเด็นแนวทางการควบคุมการส่งเสริมการตลาดที่ไม่เหมาะสมในผลิตภัณฑ์นมผสม และอาหารเสริมสำหรับทารกและเด็กเล็ก จากบทความในวารสาร The Lancet และองค์การยูนิเซฟระบุว่า การกินนมแม่จะช่วยป้องกันการตายของเด็กอายุน้อยกว่า 5 ปี ได้ถึง 800,000 คนทั่วโลกต่อปี ป้องกันเด็กไทยตายได้ 260 คนในแต่ละปี และประหยัดค่าใช้จ่ายด้านสุขภาพปีละกว่า 200 ล้านบาท จึงจัดได้ว่าเป็นประเด็นที่สำคัญ ในการประชุมครั้งนี้ที่นักวิชาการไทยได้แสดงบทบาทที่เข้มแข็งในเวทีสุขภาพโลก การที่รัฐมนตรีเช้าหารือกับผู้อำนวยการใหญ่องค์การอนามัยโลกเพื่อเชิญร่วมประชุมรางวัลสมเด็จเจ้าฟ้ามหิดลปี พ.ศ.2560 ระหว่างวันที่ 29 มกราคมถึง 3 กุมภาพันธ์ พ.ศ.2560

เป็นที่ประจักษ์ว่า ประเทศไทยได้รับการยกย่องจากเวทีนี้ว่าเป็นประเทศต้นแบบของสุขภาพโลก

ทั้งนี้เนื่องจากประเทศไทยมีบทบาทอย่างมากในเวทีนโยบายสุขภาพระดับสากล เบื้องหลังของความสำเร็จดังกล่าวเกิดจากปัจจัยที่สำคัญ คือ การสร้างผู้นำการเปลี่ยนแปลงอย่างเป็นระบบ เป็นขั้นตอนและต่อเนื่อง เรียนรู้ได้จากการเตรียมความพร้อมทางด้านวิชาการทั้งก่อน ขณะ และภายหลังการประชุม ด้วยระบบพี่เลี้ยงโดยผู้ทรงคุณวุฒิและรุ่นพี่อาวุโสที่ยึดหลักการทำงานเพื่อประโยชน์ส่วนรวม ถ่ายทอดวิชาการ ทั้งเนื้อหาสาระโดยใช้หลักฐานเชิงประจักษ์ การแลกเปลี่ยนประสบการณ์และกระบวนการทำงาน การถ่ายทอดชั้นเชิงและกลยุทธ์ในวิธีการทำงาน การเจรจาต่อรองเชิงทางการทูต การตัดสินใจ การรู้เท่าทันในเชิงวิชาการ การบริหารจัดการ ตลอดจนการสร้างเครือข่ายทั้งในระดับประเทศและระดับสากล ทำให้นักวิชาการรุ่นเยาว์เกิดการเรียนรู้จากประสบการณ์จริง และการปฏิบัติงานภายใต้สถานการณ์จริง

สิ่งที่สำคัญที่สุดของการประชุมสมัชชาอนามัยโลกที่ประเทศไทยได้รับ คือการที่นักวิชาการเหล่านี้ร่วมกับนักวิชาการในสถาบันการสึกษา นำข้อเสนอและผลการประชุมมาขับเคลื่อนนโยบายทางด้านสุขภาพภายในประเทศ และภูมิภาคให้เกิดผลปฏิบัติอย่างเป็นรูปธรรม เพื่อความมั่นคงทางด้านสุขภาพของสังคมไทยและสังคมโลกอันนำไปสู่ประโยชน์สุขของมวลมนุษยชาติ

…………………………….